PATVIRTINTA

 Alytaus lopšelio-darželio „Volungėlė“

 direktoriaus 2014 m. gruodžio 31 d.

 įsakymu Nr. V-78

 **ALYTAUS LOPŠELIO-DARŽELIO „VOLUNGĖLĖ“ TARYBOS DARBO REGLAMENTAS**

1. **BENDROJI DALIS**
2. Lopšelio-darželio taryba – aukščiausia savivaldos institucija, telkianti mokytojus,

aptarnaujančio personalo darbuotojus, vaikų tėvus (kitus teisėtus vaiko atstovus) demokratiniams lopšelio-darželio valdymui, svarbiausiems lopšelio-darželio veiklos tikslams numatyti ir uždaviniams spręsti.

2. Lopšelio-darželio taryba savo veiklą grindžia Lietuvos Respublikos švietimo įstatymu, kitais švietimo veiklą reglamentuojančiais įstatymais, Lietuvos Respublikos Švietimo ir mokslo ministro įsakymais, steigėjo potvarkiais, lopšelio - darželio bei lopšelio-darželio tarybos nuostatais.

3. Lopšelio-darželio tarybos priimti sprendimai yra privalomi visai įstaigos bendruomenei.

4. Lopšelio-darželio tarybos nuostatai gali būti keičiami ne mažiau kaip 2/3 jos narių pritarus.

**II. LOPŠELIO-DARŽELIO TARYBOS SUDĖTIS IR DARBO ORGANIZAVIMAS**

5. Lopšelio-darželio tarybą sudaro 9 nariai: 3 tėvai, 3 mokytojai, 3 aptarnaujančio personalo darbuotojai.

6. Tarybos narį gali atšaukti jį rinkę atstovai ir į jo vietą išrinkti naują narį. Išvykus Lopšelio-darželio tarybos nariui, naujas narys renkamas atitinkamos grupės narių susirinkime.

7. Į Lopšelio-darželio tarybą balsų dauguma renkami: mokytojai – Mokytojų tarybos posėdyje, tėvai (globėjai, rūpintojai) – tėvų (globėjų, rūpintojų) atstovų susirinkime, aptarnaujančio personalo atstovai – visuotiniame susirinkime.

8. Nariai į Lopšelio-darželio tarybą renkami kas treji metai.

9. Be tarybos narių į posėdį gali būti kviečiami lopšelio-darželio administracijos atstovai, kiti su ugdymo procesu susiję asmenys, socialinių partnerių atstovai, rėmėjai, bendruomenės nariai, nesantys tarybos nariai.

10. Lopšelio-darželio tarybos pirmininką visai tarybos kadencijai išrenka tarybos nariai atviru balsavimu, balsų dauguma. Lopšelio-darželio direktorius negali būti Lopšelio-darželio tarybos pirmininku. Jis taryboje dalyvauja be sprendžiamojo balso teisės.

11. Lopšelio-darželio tarybos pirmininkas atsako už tarybos veiklos organizavimą ir dokumentacijos tvarkymą, vadovauja tarybos posėdžiams, atstovauja tarybai bendraujant su kitomis institucijomis, pasirašo tarybos veiklos dokumentus. Turi lemiamo balso teisę, tarybos narių balsams pasiskirsčius po lygiai.

12. Pirmo Lopšelio-darželio tarybos posėdžio metu taryba išsirenka sekretorių.

13. Lopšelio-darželio tarybos sekretorius ne vėliau kaip prieš tris dienas iki posėdžio tarybos nariams praneša posėdžio laiką, vietą ir darbotvarkę.

14. Lopšelio-darželio tarybos sekretorius tvarko Lopšelio-darželio tarybos dokumentaciją.

15. Lopšelio-darželio tarybos posėdis yra teisėtas, jei jame dalyvauja 2/3 visų jos narių. Posėdžiai šaukiami ne rečiau kaip kartą per pusmetį. Nutarimai priimami dalyvaujančiųjų balsų dauguma.

16. Lopšelio-darželio tarybos nutarimus, kurie prieštarauja lopšelio-darželio veiklą reglamentuojantiems dokumentams, lopšelio-darželio direktorius prašo svarstyti iš naujo.

17. Lopšelio-darželio tarybos posėdžiai protokoluojami, su priimtais sprendimais supažindinama lopšelio-darželio bendruomenė.

18. Lopšelio-darželio taryba sudaro veiklos planą vieneriems metams.

19. Lopšelio-darželio taryba už veiklą vieną kartą per metus atsiskaito ją rinkusiems lopšelio-darželio bendruomenės nariams.

20. Pasibaigus Lopšelio-darželio tarybos kadencijai, rinkimus į tarybą organizuoja lopšelio-darželio direktorius.

**III. LOPŠELIO-DARŽELIO TARYBOS FUNKCIJOS**

21. Lopšelio-darželio taryba:

21.1. pritaria lopšelio-darželio veiklos perspektyvoms, pagrindinėms darbo kryptims;

21.2. svarsto ir pritaria lopšelio-darželio strateginiam planui, metinei veiklos programai, aprobuoja lopšelio-darželio nuostatus, vidaus darbo tvarkos taisykles bei jų pakeitimus, nustato ugdymo organizavimo tvarką ir kitus lopšelio-darželio veiklą reglamentuojančius dokumentus ir teikia juos tvirtinti direktoriui;

21.3. aptaria mokymo priemonių užsakymo, mokinių žinių ir gebėjimų vertinimo sistemą, papildomos veiklos ir renginių organizavimo klausimus;

21.4. teikia siūlymus lopšelio-darželio direktoriui vertinant darbuotojų darbo rezultatus, pareiškia nuomonę jiems atestuojantis;

21.5. inicijuoja lopšelio-darželio bendruomenės, šeimos ir visuomenės bendradarbiavimą;

21.6. aptaria ir kontroliuoja lopšelio-darželio ūkinę ir finansinę veiklą. Kartu su kitomis lopšelio-darželio savivaldos institucijomis prisideda prie nebiudžetinių lėšų kaupimo į lopšelio-darželio sąskaitą, pritaria arba nepritaria jų paskirstymui;

21.7. kartu su lopšelio-darželio direktoriumi nustato mokinių ir darbuotojų skatinimo tvarką;

21.8. gali inicijuoti lopšelio-darželio nuostatų pataisas;

21.9. sprendžia konfliktines situacijas lopšelyje-darželyje gavus prašymą raštu iš kurio nors lopšelio-darželio bendruomenės nario;

21.10. skiria atstovus į konkurso laisvai lopšelio-darželio direktoriaus vietai užimti komisiją.

**IV. TARYBOS NARIŲ TEISĖS IR PAREIGOS**

22. Kiekvienas tarybos narys:

22.1. turi teisę išsakyti savo mintis ir pažiūras bet kuriuo klausimu, aktyviai dalyvauti tarybos veikloje;

22.2. jaučia atsakomybę ir įsipareigoja sąžiningai atlikti jam pavestas užduotis;

22.3. turi teisę gauti iš mokyklos administracijos informaciją apie mokyklos veiklą.

**V. BAIGIAMOSIOS NUOSTATOS**

23. Lopšelio-darželio taryba nutraukia savo veiklą likviduojant arba reorganizuojant lopšelį-darželį.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_